《普慈郡池板桥颓坏更为石桥》
宋代·郭印

莲塘十亩方，中作长桥渡。
荒荒岁月老，烈烈风雨蠹。
板面拆已穿，梁脊桡而腐。
我来日曳杖，往往不能步。
平生历险危，所至靡惊惧。
唯持忠信行，似有神物护。
但忧强童子，失足或颠仆。
乃伐南山石，甃成如砥路。
曾微十日劳，遂享百年固。
怅昔用材力，其费一何巨。
前人岂不思，袭旧终莽卤。
作诗示儿曹，万事长要虑。

作者简介：宋成都双流人，字信可，晚号亦乐居士。郭绛子。徽宗政和进士。累任铜梁、仁寿等县令。高宗绍兴十八年，以任永康军通判时牒试避亲、举人不当降一官。终部刺史。与秦桧有庠序旧，绝不与通，家居十八年。性嗜水竹。工诗，与蒲大受、冯时行、何耕道为诗友。有《云溪集》。